b"\n_START_ARTICLE_\nMamert de Viena\n_START_SECTION_\nBiografia\n_START_PARAGRAPH_\nGerm\xc3\xa0 del te\xc3\xb2leg i poeta Claudi\xc3\xa0 Mamert, es disting\xc3\xad per la seva formaci\xc3\xb3 liter\xc3\xa0ria i el seu domini de la teologia. Fou elegit bisbe de Viena poc abans de 462 i entr\xc3\xa0 en conflicte amb l'arquebisbe d'Arle, a qui q\xc3\xbcestion\xc3\xa0 la supremacia, per\xc3\xb2 s'hi sotmet\xc3\xa9 en 464, quan el papa Lle\xc3\xb3 I va regular-ne les fronteres i un s\xc3\xadnode de bisbes l'oblig\xc3\xa0 a acceptar la decisi\xc3\xb3. Orden\xc3\xa0 prevere el seu germ\xc3\xa0 Claudi\xc3\xa0._NEWLINE_Fou el primer a fer processons rogatives a la G\xc3\xa0l\xc2\xb7lia, cap al 470, per tal de posar fi a un seguit de calamitats naturals. Durant el seu bisbat s'hi descobriren les restes de Sant Ferriol de Viena, que foren instal\xc2\xb7lades en l'esgl\xc3\xa9sia que se li dedic\xc3\xa0._NEWLINE_En 475 assist\xc3\xad a un s\xc3\xadnode a Arle i hi mor\xc3\xad, sense que se s\xc3\xa0piga si va tornar a Viena o no."